Jou regte as pasiënt - Jy en die RegJy en die Reg
Tuis › Artikels › Jou regte as pasiënt
Jou regte as pasiënt
Nie almal het 'n mediese fonds nie, en dit is soms net nodig om herinner te word aan jou regte as pasiënt. Die Handves van Pasiënteregte van Suid-Afrika is 'n dokument van die nasionale departement van gesondheid wat jou regte en verantwoordelikhede verduidelik wanneer jy vir behandeling na 'n plek gaan waar daar na jou gesondheid omgesien word.
Elke pasiënt het die reg tot:
'n Gesonde en veilige omgewing
Almal het die reg op 'n gesonde en veilige omgewing wat hul fisiese en geestelike gesondheid of welstand sal verseker.
Deelname en besluitneming
Elke landsburger het die reg om deel te neem aan die ontwikkeling van 'n gesondheidsbeleid, aangesien almal die reg het tot deelname aan besluitneming oor sake wat 'n mens se gesondheid raak.
Almal het toegangsreg tot gesondheidsorgdienste wat insluit:
Noodsorg wat betyds ontvang word by enige gesondheidsorgfasiliteit wat oop is, ongeag jou vermoë om te betaal;
Behandeling en rehabilitasie wat aan die pasiënt bekend gemaak moet word sodat die pasiënt die behandeling of rehabilitasie en die gevolge daarvan kan verstaan;
Voorsiening in spesiale behoefte in die geval van pasgebore babas, kinders, swanger vroue, bejaardes, gestremde persone, pasiënte wat pyn verduur, mense wat leef met MIV of Vigspasiënte;
Berading sonder diskriminasie oor sake soos reproduktiewe gesondheid, kanker of MIV/Vigs;
Verligtingsorg wat bekostigbaar en doeltreffend is in gevalle van ongeneeslike of sterfsiektes;
'n Positiewe houding deur alle gesondheidsorgvoorsieners wat hoflikheid, menslike waardigheid, geduld, empatie en verdraagsaamheid demonstreer;
Gesondheidsinligting wat die beskikbaarheid van gesondheidsdienste en die beste benutting van sodanige dienste insluit en dat daardie inligting versterk sal word in die taal wat deur die pasiënt verstaan word.
Inligting van jou eie gesondheidsversekering / mediese hulpskema
'n Lid van 'n gesondheidsversekering of mediesehulpskema is geregtig op inligting oor daardie instansie en om, waar nodig, die besluit van sodanige gesondheidsversekering of mediese hulpskema met betrekking tot die lid te beveg.
Keuse van gesondheidsdienste
Almal het die reg om 'n bepaalde gesondheidsorgvoorsiener te kies vir dienste of 'n bepaalde gesondheidsfasiliteit vir behandeling, mits daardie keuse nie indruis teen die etiese standaarde wat toepaslik is vir sodanige gesondheidsorgvoorsieners of -fasiliteite nie.
Behandeling deur 'n benoemde gesondheidsorgvoorsiener
Almal het die reg om behandel te word deur 'n opgeleide persoon of 'n goedgekeurde gesondheidsinstansie.
Vertroulikheid en privaatheid
Inligting rakend jou eie gesondheid, insluitend inligting oor behandeling, mag slegs bekend gemaak word met ingeligte toestemming, behalwe wanneer vereis op grond van enige wet of 'n hofbevel.
Almal het die reg om volledige en akkurate inligting te ontvang oor die aard van sy of haar eie siekte, die diagnostiese prosedures, die voorgestelde behandeling en die betrokke kostes, om 'n ingeligte keuse te maak wat enige van hierdie elemente mag raak.
Weiering van behandeling
'n Persoon mag behandeling weier en sodanige weiering mag mondeling of skriftelik wees, mits sodanige weiering nie die gesondheid van ander in gevaar sal stel nie.
Almal het die reg om op versoek na 'n gesondheidsvoorsiener van eie keuse verwys te word vir 'n tweede opinie.
Voortsetting van behandeling
Niemand sal deur 'n professionele gesondheidsorgwerker of 'n gesondheidsorgfasiliteit weggewys word wat aanvanklik verantwoordelikheid vir die persoon se gesondheidsorg aanvaar het nie.
Klagtes oor gesondheidsorg
Almal het die reg om 'n klagte in te dien oor gesondheidsorgdienste en om sodanige klagtes te laat ondersoek en om 'n volledige terugvoering van daardie ondersoek te ontvang.
Jou verantwoordelikheid is:
Om jou gesondheid te beskerm.
Om die omgewing te bewaar en te beskerm.
Om respek te hê vir die regte van ander pasiënte én vir die regte van die mense wat na jou gesondheid omsien.
Om jou inligting oor jou gesondheid te bewaar, soos jou kliniek- of hospitaalkaart.
Om die nodige en die regte inligting te gee aan die mense wat na jou gesondheid omsien, sodat hulle presies weet wat jou makeer, die regte behandeling kan gee, en die regte versorging en berading kan voorskryf.
Om kennis te versamel oor watter gesondheidsdienste daar in jou omgewing beskikbaar is.
Om die gesondheidsdienste wat beskikbaar is reg te gebruik, en dit nie te misbruik nie.
https://www.hpcsa.co.za/downloads/conduct_ethics/rules/generic_ethical_rules/booklet_3_patients_rights_charter.pdf